Muhamed Šišić
<s>Muhamed Šišić, rođen u Sarajevu 1948. god, je bosanskohercegovački alpinista i fotograf.</s><s>U svijet planine i planinarenja unio je draž fotografskog bilježenja i prezentiranja, ali i reportažno pisanje o ekspedicionom penjanju.</s><s>Polaznici Sarajevske škole alpinizma ga pamte i kao vrsnog instruktora.</s><s>Prije rata u Bosni i Hercegovini radio je u Energoinvestu, na poslovima ispitivanja elektroopreme visokog napona.</s><s>Sa planinarstvom je počeo kao član nekoliko društava u Sarajevu, prvi čemu je, pohađajući kurseve iz alpinizma stekao osnovna znanja.</s><s>Prve korake u alpinizmu napravio je 1967. god na Romaniji uz pomoć Zijaha Jajatovića, koji će poginuti na vrhu Lupoglav, planina Prenj, dvije godine kasnije.</s>

<s>Sedamdesetih godina XX vijeka uspenjao je brojne smjerove na planinama Bosne i Hercegovine, među kojima su i:
 Smjer "Kišoviti kamin" u sjevernoj stijeni Oblika na Treskavici  
 "Drugi bosanski smjer" u masivu Cetine na Prenju	
 Zimski uspon sjeverozapadnim bridom Osobca na Prenju
 Varijanta "Kamin" u izgorjeloj grudi na Prenju
 "Kavkaski smjer" u izgorjeloj grudi na Prenju 
 Varijanta smjera "S" u istočnoj strani Velike kape na Prenju
 Smjer "Sandžačka 33" u stijeni osobca na Prenju
 "Smjer prenjskih vukova" u Velikoj kapi na Prenju
 "Centralni smjer" u sjevernoj stijeni Botina na Veležu
 "Davorov" smjer u sjevernoj stijeni Botina na Veležu</s>

<s>Na prvom i eksperimentalnom tečaju (ljetni početnički) Sarajevske škole alpinizma, koji je održan tokom sedam vikenda, od 7. oktobra do 19. novembra 1972. na Romaniji, u planinarskom domu “Slaviša Vajner-Čiča”, prisutno je bilo 11 planinara.</s><s>Muhamed Šišić bio je instruktor.</s>

<s>Matterhorn 
Uspon na Matterhorn, zajedno sa Muhamedom Gafićem, izveo je u julu 1971. god.</s><s>Bio je to prvi bosanskohercegovački uspon na ovaj vrh.</s><s>Jedini alpinistički klub koji je postojao u to doba bio je Alpinistički odsjek Sarajevo, čiji su članovi bili Šišić i Gafić.</s><s>Zbog neiskustva, uspon su počeli sa italijanske strane.</s><s>U tom penjanju izgubili su fotoaparat, a imali su samo jedan.</s><s>Ispod vrha su se vratili, prešli u Švicarsku, i tu su se sreli sa japansim alpinistom.</s><s>Njegovo društvo im je trebalo jer je Japanac imao fotoaparat.</s><s>Bilo je strašno nevrijeme, pa je i grom udario u Japanca.</s><s>Čovjek je sav pocrnio, direktno se na njemu grom ispraznio, ali ga nije ubio.</s><s>Uspjeli su ga spasiti.</s><s>Opet su pokušali i zajedno s Japancem uspjeli ostvariti uspon na vrh.</s><s>Brzo su se spustili u dolinu, jer je tu večer bilo veliko nevrijeme, više od metar snijega napadalo je za noć.</s><s>Više od dva dana bili su zarobljeni u planini, smrznuti, bez hrane.</s><s>Ovaj uspon je uspješno završen, ali je predstavljao veliku avantura.</s>

<s>Elbrus 
Prva jugoslavenska kadrovska alpinistička ekspedicija "Kavkaz '74" (PS Jugoslavije).</s><s>Muhamed Šišić ostvario je uspon na vrh Elbrusa (5642m).</s><s>U grupi sa Muhamedom Gafićem, dvojicom alpinista iz Srbije i dvojicom iz Hrvatske (jedan je bio Vladimir Mesarić sa kojim je kasnije bio u ekspediciji na Mount Everest), ispenjali su sjevernu stijenu Ulu Tau Čana (4.207 m).</s><s>Tokom ekspedicije poginula su sva četvorica alpinista treće grupa, svi iz Hrvatske.</s><s>Tijela dvojice pronađena su nakon 40 godina.</s><s>Ovaj uspjeh bio je inspiracija brojnim alpinistima u Bosni i Hercegovini da krenu u uspone na sve više visove.</s>

<s>Pamir 
Prva bosanskohercegovačka planinarska ekspedicija  u organizaciji Planinarskog saveza Bosne i Hercegovine bila je "Pamir '76", u periodu 12. 07. - 19.08. 1976.</s><s>Cilj ekspedicije bio je uspon na Vrh komunizma (7495 m.), a kao rezerve bili su Vrh Korženjevske (7105 m.) i Vrh Lenjina (7134 m.).</s><s>Ekspediciju su sačinjavali: Muhamed Šišić vođa ekspedicije, Branimir Maltarić, Alija Vatrenjak, Erol Čolaković i Miodrag Rakić.</s><s>Cijelo vrijeme ekipu su pratile brojne neprijatnosti:
 broj članova je smanjen sa 8 planiranih na 5, zbog nedostatka financijskih sredstava
 izgubljena oprema u teretnom vagonu u Budimpešti i čekanje nekoliko dana da se pronađe
 visinska bolest Erola Čolakovića i Miodraga Rakića 
 teška upala pluća samog Šišića, kome je pomogao sovjetski ljekar-alpinista
 Nevrijeme tokom ekspedicije</s>

<s>Preostala dvojica penjača, Maltarić i Vatrenjak dosegli su 7045 m prilikom uspona na Vrh Kornježevske 7105 m. Lavina neposredno ispod vrha ih je onemogućila u usponu na vrh.</s><s>Ekspedicija je ipak ostala zapisana po visinskom rekordu dvojice alpinista i prvom prelasku visine od 7.000 metara jednog penjača iz Bosne i Hercegovine.</s>

<s>Mount Everest 
Sedma jugoslavenska ekspediciji na Mount Everest organizovana je u proljeće 1979. god, pod vodstvom Tone Škarje, priznatog slovenačkog alpiniste.</s><s>U ekspediciji su učestvovali Muhamed Šišić i  Muhamed Gafić, kao predstavnici Planinarskog saveza Bosne i Hercegovine.</s><s>Dosegli su visinu 7170 metara.</s><s>Te su godine 13. maja Everest osvojili Andrej Štremfelj, Jernej (Nejc) Zaplotnik, a 15. maja Stane Belak, Stipe Božić i Ang Fu, vođa Šerpa koji je sutradan prilikom silaska poginuo.</s>

<s>Ekspedicija je trajala četiri mjeseca.</s><s>Više od 100 firmi iz Jugoslavije finansiralo je i bilo uključeno u ovu ekspediciju.</s><s>Na prvom mjestu po izdvojenim sredstvima bilo je sarajevsko preduzeće Energoinvest.</s><s>Stoga je peti, najviši kamp na Everestu tokom ekspedicije, smješten na 8.100 metara, nazvan po “Energoinvestu”.</s>

<s>Trideset godina poslije ekspedicije Šišić je, zajedno sa još deset učesnika, bio gost ekspedicije na Himalaje koju je ponovo vodio Tone Škarja.</s><s>Osim avionske karte, sve troškove snosio je PS Slovenije, kao priznanje za sve ono što je Šišić uradio prije 30 godina.</s><s>O toj ekspediciji Šišić je rekao:
Tako velikih ekspedicija danas više nema.</s><s>Takav tim ljudi koji hoće da rade za opću stvar, “svi za jednog, jedan za sve”.</s><s>Bez ikakvog pretjerivanja, ali toga više nema.</s><s>Znali smo da ćemo, kad to sve uvežemo, imati šansu da budemo na vrhu.</s><s>Neko će biti na vrhu, u to sumnje nema, a znali smo i da na fudbalskim utakmicama ne može svako dati gol i nikad se nije desilo da svih 11 igrača da po jedan gol.</s><s>Tako je to i u ekspedicijama s osvajanjem vrhova.</s>

<s>Reference</s>

<s>Jugoslavenski planinari
Bosanskohercegovački planinari
Biografije, Sarajevo</s>

